Arne Drogseth

Arne Gulbrand Drogseth (født 5. januar 1893 på Ljan i Østre Aker, død 11. februar 1973) var en norsk ingeniør og politiker (Ap). Han var konstituert industriminister i Einar Gerhardsens andre regjering i 1951.

 Familiebakgrunn og yrkesliv 
Han ble født på Ljan i Østre Aker herred i dagens Oslo kommune som sønn av Nils Drogseth fra Biri og Erdleyda Jørstad. Faren etablerte et blikkenslagerverksted i Stortingsgaten i 1878. Arne Drogseth var gift med Albertine Dahl fra Trondheim, datter av overkonduktør Jonas Dahl og Jonetta Wennberg.

Etter studentereksamen i 1911 ble han sivilingeniør i metallurgi fra NTH i 1915. Han dro på studiereiser til Sverige, Tyskland og Sveits. Han var ansatt ved Marinens hovedverft i Horten da han ble arrestert av okkupasjonsmakten i 1941 og internert på Bredtvet. Høsten 1942 rømte han først til Sverige, deretter til London. I 1943 var Drogseth sekretær for industrikomiteen i London, ledet av professor Fredrik Vogt for å forberede gjenreisningen av norsk industri. Etter krigen var Drogseth ansatt ved Statens jernverkskommisjon 1945–1946 og administrerende direktør i A/S Norsk Bergverk i Oslo 1951–1963.

 Politisk arbeid 
Han meldte seg inn i Norges Socialdemokratiske Arbeiderparti i 1921 og Det norske Arbeiderparti i 1927. Han var medlem av Horten bystyre 1922–1940 og varaordfører 1937–1940, og satt som formann i Horten Arbeiderparti i en årrekke. Drogseth var også redaktør i Horten Arbeiderblad 1921–1933.

Han var 1. vararepresentant til Stortinget fra kjøpstedene i Vestfold 1937–1945 samt personlig sekretær for statsråden i Handelsdepartementet 1946–1947. Drogseth var statssekretær i Industridepartementet fra 11. juli 1947 til 29. juni 1951, deretter konstituert statsråd i samme departement i Lars Evensens permisjon frem til 11. november 1951.

 Referanser 

 Eksterne lenker 


Kategori:Norske industriministre
Kategori:Ap-statsråder
Kategori:Statsråder i Regjeringen Gerhardsen II
Kategori:Vararepresentanter til Stortinget
Kategori:Statssekretærer fra Ap
Kategori:Politiske rådgivere fra Arbeiderpartiet
Kategori:Norske embets- og tjenestemenn
Kategori:Lokalpolitikere i Horten
Kategori:Ap-politikere i Vestfold
Kategori:Nordmenn fra andre verdenskrig
Kategori:Norske sivilingeniører
Kategori:Norske redaktører
Kategori:Personer fra Oslo